ས་རཱ་སློབ་གྲྭ་ལྟ་བུ་ལ་མཚོན་ན་མང་ཆེ་བས་ཤེས་ངེས་རེད།ས་རཱ་མ་བཙུགས་གོང་བཙན་བྱོལ་ནང་བོད་ཡིག་གི་གནས་སྟངས་ཏོག་ཙམ་སྐྱོ་བོ་རེད།ངས་ཕྱིས་སུ་བོད་ཡིག་གི་གནས་སྟངས་ཡར་རྒྱས་སོང་བ་དེ་ཡོངས་རྫོགས་ས་རཱའི་བྱས་རྗེས་རེད་ཟེར་གྱི་མེད།སྐབས་དེར་བོད་གཞུང་གི་ལས་བྱེད་བསྐོ་བཞག་བྱེད་པའི་ཡིག་ཆ་ཆུང་ཆུང་ཞིག་ཡིན་ནའང་།དབྱིན་ཡིག་ནང་བྲིས་ཡོད་པ་རེད།བོད་ཡིག་ནང་ཚགས་པར་དང་དུས་དེབ་ཀྱང་ཧ་ཅང་ཉུང་ཉུང་རེད།༸གོང་ས་མཆོག་གིས་བཀའ་སློབ་ལན་མང་ཕེབས་པ་ལྟར།བོད་ཁྱིམ་ནང་འཛིན་རིམ་ལྔ་པ་མན་གྱི་ཚན་རིག་དང་སྤྱི་ཚོགས་རིག་གནས་སོགས་བོད་ཡིག་ནང་སློབ་འགོ་བཙུགས་ཟིན་པ་རེད།ཤེས་རིག་ཐད་འཛིན་སློབ་གྲྭ་དང་དབུས་བོད་སློབ་འཛིན་ཚོགས་ནང་དུའང་དེ་ཚོ་བོད་ཡིག་ནང་སློབ་རྒྱུའི་གྲ་སྒྲིག་བྱེད་བཞིན་ཡོད་པ་རེད།ཡིན་ནའང་།སྐབས་དེར་དེ་ཚོ་སློབ་མཁན་གྱི་དགེ་རྒན་མེད་པ་དེ་དཀའ་ངལ་ཆེ་ཤོས་ཤིག་རེད།སྐབས་དེ་དུས་ཨ་རི་ལ་བོད་མི་ཆིག་སྟོང་ཐམ་པ་བཏང་བའི་ཁོངས་སུ་སློབ་གྲྭའི་དགེ་རྒན་མང་པོ་ཞིག་ཕྱིན་སྟབས་བཙན་བྱོལ་གྱི་སློབ་གྲྭ་མང་པོ་ཞིག་ལ་དགེ་རྒན་མེད་པའི་དཀའ་ངལ་ཞིག་བྱུང་བ་རེད།དེ་ཚོ་སྐབས་དེའི་གནས་སྟངས་ཀྱི་ཕྱོགས་གཅིག་རེད།